Селядцы на градзе
*Даір Слаўковіч*

Юрка хадзіў у краму па селядцы. I Паўлік за кампанію: сябар жа.

Вярнуліся — мамы няма дома. Юрка паклаў пакупку на стол. Адрэзаў кавалак селядца, лусту хлеба і ўплятае за абедзве шчакі.

У Паўліка повен рот сліны набегла. Пракаўтнуў, адвярнуўся.

Выйшлі гуляць на двор.

— Ведаеш што, — раптам сказаў Паўлік, — давай селядзец пасадзім. На клумбе. Паглядзіш, які вырасце!

— Гы-гы-гы! Дзе гэта было, каб рыбіны ў зямлі раслі?

— То рыбіны. Яны не салёныя. А селядцы растуць. Хіба ты чуў, каб рыба салёная ў рацэ плавала?

Юрка такога не чуў, але стаяў на сваім:

— Усё роўна не веру.

— Ну і не трэба! Мая цётка ніколі селядцоў не купляе. Сама вырошчвае іх, як бульбу. У яе цэлы агарод такога дабра. А ты... ты — варона недаверлівая!

Хацеў Юрка сказаць сябру што-небудзь абразлівае ў адказ, але перадумаў: пасварышся, а гуляць з кім? Паблізу больш таварышаў няма. I хто ведае: мо праўда, што селядцы можна вырошчваць? Вось бы мама ўзрадавалася!

— Добра. Пасадзім хвосцік.

— Не, — запярэчыў Паўлік, — цэлы трэба. Калі хочаш, каб корч селядцоў вымахаў, не шкадуй аднаго пасадзіць.

Юрка прыкінуў: ад маці, вядома, пападзе. Спачатку. Затое потым...

— Я пайшоў, — насупіўся Паўлік. — Ты, відаць, сёння не выспаўся.

— Чакай. Як твая цётка садзіць: загортвае ў паперу ці не?

— Лепш у паперы. Будуць спакаванымі расці.

Юрка прынёс з дома селядца. Зрабілі на клумбе ямку, паклалі ў яе селядзец, прысыпалі зямлёй. Юрка пабег палівачку шукаць, бо «расаду» ж паліць трэба.

Вярнуўся, а сябра няма.

Юрка старанна паліў сваю пасадку і прысеў адпачыць. А хвілін праз колькі Паўлік зноў з'явіўся.

— Ну, не ўзыходзяць? — пытаецца. А ў самога губы блішчаць, нібы тлушчам памазаныя.

— Хіба пара ўжо?

— Зараз пабачым, — ён памацаў зямлю на клумбе. — Паліваў?

— Ага.

— Малавата. Яшчэ трэба крыху. Юрка пабег па ваду.

Паўлік азірнуўся, дастаў з кішэні пакунак, уторкнуў у зямлю, паперку зверху прадраў.

Вярнуўся Юрка з вадою. Глянуў — аж дух заняло.

— Узыходзяць?!

— А ты думаў! Бачыш, галава з вокам паказаліся.

Юрка запляскаў у далоні.

— Гатунак добры трапіўся… — сказаў Паўлік і дадаў: — Я пайду. А ты пакуль што парастак не чапай. Кволы ён.

Паўлік пайшоў, а Юрка вырашыў асцярожна падматычыць «расаду». Толькі крануў зямлю, як «расада» нахілілася набок, паперка разгарнулася, і з яе… выпала адрэзаная нажом галоўка селядца.

«Агароднік» здзіўлена пазіраў на «расаду». Нарэшце схапіў тое, што засталося ад селядца, шпурнуў у бок Паўлікавага двара і пайшоў дадому.

Давялося расказаць пра ўсё маці.

Мінула некалькі дзён. Ніхто не ўспамінаў пра гэтае здарэнне.

Неяк Юрка выйшаў на двор з лустай хлеба і кавалкам селядца.

Тут якраз Паўлік завітаў. Юрка разламаў лусту на дзве роўныя часткі, падзяліў селядзец і працягнуў сябру.

Паўлік пачырванеў, як памідор.

— Я… я не думаў, што ты паверыш, — збянтэжана вымавіў ён. — Вось грошы. Мама на марожанае дала. Пойдзем і купім селядзец.

— Навошта, — усміхнуўся Юрка. — Лепш усё-такі купіць марожанае. Напалам з'ядзім, добра?